section_heading: Kultura
paragraph_text: U Svetom Križu Začretju od 1838. godine djeluje pučka škola, od 1844. limena glazba, 1876. čitaonica, a od 1891. Dobrovoljno vatrogasno društvo. U 70-im godinama devetnaestog stoljeća u mjestu je sjedište podžupanije, prilično važnog dijela državnog sustava. U radu podžupanije sudjelovali su uglavnom obrazovani ljudi pa je njihova potreba za kulturom bila poticaj vrijednim suvremenicima da organiziraju aktivnosti vezane uz kulturu. Uoči Drugoga svjetskog rata u našoj je okolici djelovalo 10-ak tamburaških sastava. Nakon rata u školi djeluje 12 učitelja s nizom kulturo-umjetničkih sekcija. Počinje s radom dramska sekcija, muzička sekcija i foto sekcija koje okupljaju mlade ljude mjesta. <br> Puhački orkestar «Ivo Tijardović – Regeneracija» osnovan je 1844. godine u selu Ciglenici koje je sad spojilo (razdvojeno autocestom) sa Svetim Križem Začretjem. Počelo je 7 entuzijasta lokalno zvanih «Pleh mužika». Do formiranja dobrovoljnog vatrogasnog društva (DVD)u Svetom Križu djelovao je samostalno pod imenom «Ciglešani». Uz pristanak obitelji skladatelja Ive Tijardovića orkestar 1978. godine dobiva njegovo ime. Istovremeno je član DVD-a Brezova i kulturno umjetničkog društva u Svetom Križu Začretju. Uz proslavi 140. godišnjice postojanja ugovoreno je dugoročno sponzorstvo s tvrtkom "Regeneracija" iz Zaboka.<br> Puhački orkestar «Pačetanci» su formirani 1950. iz tamburaškog sastava u mjestu Donja Pačetina. Od 1995. godine u suradnji sa Zagrebačkim mažoretkinjama Pačetanci su postali protokolarni orkestar grada Zagreba. Imaju stalne brojne nastupe u Zagrebu i županiji.<br> KUD "Lavoslav Vukelić" je osnovan 1976. godine. Društvo Hrvatskog zmaja postavilo je 1929. na zgradu na Trgu hrvatske kraljice Jelene spomen ploču s tekstom: <i>«Ovdje je umro 26.III. 1875. Lavoslav Vukelić, hrvatski pjesnik (*20.III. 1840.). Postaviše Braća hrvatskog zmaja 1928.»</i> Ploča je obnovio KUD 1977.godine. Danas u KUD-u djeluju folklorna i tamburaška sekcija.<br> «Udruga za kulturu, zabavu i šport» osnovana je 2003. izdvajanjem pjevačkog zbora i dramske sekcije iz KUD-a «Lavoslav Vukelić».<br> Dječji zbor «Cvrkutići» osnovan je 1990. godine, voditelj je bila prof. Cecilija Japec.<br> Etno-grupa «Zvirek» je udruga građana formirana 1989. kao Etno-grupa za njegovanje starih zanata.<br> Udruga za promicanje narodnih običaja, starina, priča i legendi «Coprnjaki i Coprnice» osnovana u selu Sekirišće. Imaju potporu za uređenje Coprnjastog puta od Academy for Educational (AED) sredstvima Američke agencije za međunarodni razvoj (USAID). Iz njihova projekta:<i> Kroz integralni doživljaj jedinstvenog Hrvatskog zagorja želimo na suvremeni i huku vremena primjereni način, prezentirati ponudu prirodnih sadržaja, kulturno povijesnu baštinu i kulturni identitet zagorskog čovjeka kroz njegove običaje i navade, njegujući pri tom nasljeđe i duh zagorskog sela.</i><br> Udruga «Tjedan kulture, zabave i športa» 1967. godine glazbeno obrazovana i raspjevana mladost, podržana svojim učiteljima, organizira natjecanje pjevača amatera s područja Mjesne zajednice Začretje pod popularnim nazivom «Mikrofon je vaš». Iduče godine mijenja naziv u "Prvi glas Začretja". Danas ima naziv Prvi glas Zagorja i traje organizirano 7 dana u športu i glazbi. Pobjednik nastupa na festivalu "Kajkavske popevke" u Krapini.<br>